Ann Radcliffe

**Ann Radcliffe** (født 9. juli 1764, død 7. februar 1823) var en engelsk forfatter, kjent som en av pionerene for den gotiske romanen, særlige den kvinnelige.

## Liv og virke
### Bakgrunn
Ann Radcliffe ble født i Holborn i London som eneste datter av William og Ann Ward. 22 år gammel ble hun gift med journalisten og redaktøren William Radcliffe. Samlivet var barnløst, og Ann ble oppmuntret av mannen til å begynne å skrive fortellinger.
### Forfatterskap
I 1789 gav hun ut romanen *The Castles of Athlin and Dunbayne*. Her slo hun an tonen for mye av sitt seinere forfatterskap: en uskyldig, men heroisk ung kvinne finner seg hensatt til en skummel borg, bebodd av en enda mer mysteriøs baron med en mørk fortid.

Fortellingene hennes ble umåtelig populære blant den engelske overklassen og den voksende middelklassen – særlig hos kvinnene. Seinere romaner omfatter *A Sicilian Romance* (1790), *The Romance of the Forest* (1791), *The Mysteries of Udolpho* (1794), og *The Italian* (1796). I 1795 gav hun ut reiseberetninga *A Journey Through Holland and the Western Frontier of Germany*.

Radcliffes romaner ble sjangerdannende for den roman-formen som kalles «den gotiske». Radcliffe sjøl hadde førstehånds kjennskap til det engelske landskapet og dets herregårder. En av hennes sterke sider er miljøskildringene. Hun viser også en imponerende evne til å la det mysteriøse og overnaturlige falle innafor grensene av det som kan forklares ad naturlig veg. Mange av hennes etterliknere på 1800-tallet hadde ikke samme sikre evne til miljøskildring og plot, slik at mye av den gotiske fiksjonsprosaen ytrer seg som banaliserte versjoner av Radcliffe, med sine usannsynligheter og skrekkeffekter. I *Mysteries of Udolpho* er hovedpersonen opptatt av å finne ut hva som dekkes til av et svart slør som sies å henge i et avlåst rom på borgen. Til sist finner hun sløret, letter på det og besvimer av skrekk, men leseren får ikke vite hva hun så - før det siden viser seg at sløret dekket til en smeltet voksdukke som hun i farten tok for å være en død person.

### Innflytelse på senere forfattere
Jane Austen parodierte Radcliffes forfatterskap i sin tidligste roman, den posthumt utgitte *[[Northanger Abbey]]*, der hovedpersonen får for seg at mannen hun besøker, ikke er enkemann slik han gir uttrykk for, men holder sin kone innesperret; for kvinner som holdes innelåst i skjulte rom, det har hun lest om i Radcliffes roman *Mysteries of Udolpho*. Mye senere tok Charlotte Brontë opp temaet med innelåst kvinne i *[[Jane Eyre]]*; men også Mary Shelley, Charles Dickens og Bram Stoker var påvirket av Radcliffes dystre landskaper og gåtefulle, truende skikkelser. 

I Maria Edgeworths roman *Belinda* (1801), bemerker lady Delacour om Clarence Herveys brev, «*Here, my love, if you like description… here is a Radcliffean tour along the picturesque coasts of [[Dorset]] and [[Devonshire]].*» Tilsvarende skrev Victor Hugo i *Les Misérables (De elendige)*, i engelsk oversettelse: «*…in the night there would be people who would pillage the isolated houses in the deserted quartiers of Paris (in this the imagination of the police was recognized, that Anne Radcliffe mixed with government)…*»

Den franske forfatteren Paul Féval (senior) benyttet Ann Radcliffe som en av sine litterære figurer i romanen *La Ville Vampire* (1867). Tilsvarende er hun portrettert i filmen *Becoming Jane* (2007) av Helen McCrory hvor hun møter Jane Austen og oppmuntrer henne til å forfølge en karriere som forfatter. Det finnes ingen historiske beviser for et slikt møte, selv om Radcliffes verker åpenbart påvirket Austens litterære utvikling.

## Bibliografi (utvalg)
### Romaner
* *The Castles of Athlin and Dunbayne* (1789)
* *A Sicilian Romance* (1790)
* *The Romance of the Forest* (1791)
* *The Mysteries of Udolpho* (1794)
* *The Italian* (1797)
* *Gaston de Blondeville* (posthumt, 1826)

### Essayistikk
* *On the Supernatural in Poetry* (posthumt, 1826)

## Betydning for andre forfattere
Ann Radcliffes verker påvirket:
* Jane Austen
* William Makepeace Thackeray
* Walter Scott
* William Wordsworth
* Honoré de Balzacs roman om det overnaturlige, *L'Héritière de Birague* (1822), følger tradisjonen til Radcliffe og parodierer samtidig hennes stil.
* Samuel Taylor Coleridge
* Mary Shelley
* Percy Bysshe Shelley
* John Keats
* Lord Byron
* Edgar Allan Poes novelle *The Oval Portrait* trakk veksler fra *Udolpho* og nevner Radcliffe ved navn (noe nedsettende) i innledningen.
* Charlotte Brontës *[[Jane Eyre]]* (1847)
* Emily Brontës *[[Stormfulle høyder]]* (1847)
* Charles Dickens' *[[Lille Dorrit]]* (1855-7)
* Wilkie Collins' første roman *The Woman in White* (1860)
* Daphne du Mauriers *Rebecca* (1938)
* Witold Gombrowicz' *Possessed, or The Secret of Myslotch: A Gothic Novel* (1939)
* Henry James' novelle *The Turn of the Screw* (1898) hvor guvernanten spør om det var en «hemmelighet ved Bly - et mysterium til Udolpho...»
* Kate Mosses *Sepulchre* (på norsk *Labyrinten*, 2007)

## Referanser


## Litteratur
* Cody, David (2000): «Ann Radcliffe: An Evaluation» i: *The Victorian Web: An Overview.* 
* Rogers, Deborah (1996): *Ann Radcliffe: A Bio-Bibliography*, Greenwood: Bio-Bibliographies in World Literature. ISBN 9780313283796

## Eksterne lenker
* Tekster av Radcliffe – *Prosjekt Gutenberg*
* Ann Radcliffe – *The Victorian Web*
* Biografi, lenker og e-tekster – *Literary Gothic*
* Biografi og kort beskrivelse av forfatterskapet